
Alkusanat


Bussi eteni keinahdellen pitkin kantatietä huonokuntoisen öljysorapinnoitteen käänteissä. Matkaa oli tehty hyvinkin jo kaksi tuntia ja kuulumiset lähellä istuvien kanssa oli ehditty kertoa samoin kuin asuinsijat nyt ja silloin joskus. Juureva sekametsä esti näkymät sivuille ja tie edessäpäin näytti toistavan samaa ennalta arvaamatonta rytmiä epäjohdonmukaisena ja poukkoilevana. Jos dieselmoottorin nakutus, tuulen suhina ja asfaltin karkea rohina eivät olisi tunkeutuneet bussin sisään, olisi voinut kuulla ympäröivän luonnon erilaiset viserrykset, uikutukset ja kiljahdukset ja tuntea suuren veden läheisyyden ja tuoksun. Oli alkukesä 2013.


Ei vielä - ei aivan vielä. Odotus tiivistyi puheensorinan madaltumiseen, malttamattomaan kurkisteluun bussin oikealle sivustalle, kuiskauksiin ja vierustoverin käden ottamiseen omaansa. Osalle tämä matka oli ensimmäinen ja niillekin, jotka olivat sen jo aiemmin kokeneet - tämä hetki, suuren ulapan avautuminen puiden välistä, oli odotuksen ensimmäinen airut matkalla onnen täyttymykseen. Täyttymys, josta oli haaveiltu, ja johon kyllä oltiin haluttu uskoa, mutta jota ei pidetty mahdollisena nyt - ei ehkä koskaan, olihan Laatokan Karjala ollut suomalaisilta kielletty alue jatkosodan evakuoinneista lähtien.


Risto oli tullut kaksoisveljensä Sakarin kanssa kansakoulusta kotiin joskus 1960-luvun puolivälissä, kun äiti oli kutsunut Vilkin Helkan kotiin iltapäiväkahville. Kahvit oli katettu olohuoneeseen, ei suinkaan keittiön pöydän vahakankaalle ja tarjolla oli erilaisia leivonnaisia ’sen seitsemää sorttia’ kuten Karjalassa oli ollut tapana. Rouvat olivat tuskin edes huomanneet poikien tuloa, kun katse oli liimaantunut pöydän valkoiselle liinalle avattuun isoon valokuvalliseen kirjaan, jota he selät kyrmyssä vierekkäin tutkivat. Vaikka pojat eivät vielä silloin olleet kiinnittäneet huomiota juuri painosta tulleeseen kirjaan, jonka selkämyksen siniseen nahkaan oli painettu isoin kultaisin kirjaimin sana ’Harlu’, oli se myöhemmin saanut kunniapaikan olohuoneen kirjahyllyn keskeltä.


Pojat olivat oppineet myöhemmin, että Harlun pitäjä sijaitsi Laatokan Karjalassa ja sinne oli teollistumisen myötä kehittynyt Läskelän taajama aivan Laatokan rantamaille, sen pohjoiseen pohjukkaan. Läskelän läpi virtasi Jänisjoki, jonka suistoon oli rakennettu Läskelän puuhiomo, saha ja paperitehdas 1900-luvun ensivuosikymmeninä. Poikien isoisä Johannes Pieviläinen oli hankkinut lisätienestejä paperitehtaan rullavarastossa viisilapsisen pienviljelijäperheen arkeen 1920- ja 1930-luvuilla varsinkin talvisin, kun maanviljelystöitä ei ollut ja perheen äiti Helmi ja isommat lapset olivat huolehtineet kotieläinten hoidosta.


Mutta tuo kevättalvinen hetki 60-luvun orastavan nousukauden keskellä oli ollut alkusysäys siihen tietoisuuteen, että maailmassa oli äidille yksi alkukoti, onnen ja turvallisuuden täyttymys, mitä mikään sen jälkeen saavutettu asuinsija, oma koti tai paikkakunta ei voinut täysin korvata. Alle kymmenvuotiaalle oma koti oli ollut parasta ja turvallisinta, mitä oli olemassa, mutta tuo oman äidin kaiho ja jälleen näkemisen odotus johonkin toiseen, oli tuonut epämääräisen, tumman lisävivahteen siihen kodinonneen, johon pojat olivat syntymästään asti kasvaneet.


Ohimenevä välkähdys, auringonsäteiden taittuminen lähes tyynestä kapean lahdelman pinnasta sai bussin matkustajat kuiskimaan ja kyselemään onko tämä jo sitä. Bussi teki vielä kaarroksen vasemmalle, nousi ylemmäs rinnettä, kaarsi takaisin oikealle kohti kaakkoa, kunnes se avautui - suuri meri, Laatokka. Jotkut pidättivät henkeään, jotkut huudahtivat ääneen, ja ryntäsivät bussin oikealle sivustalle ihailemaan poukkoilevan rantaviivan rajaamaa ulappaa.


Kuin yhdestä suusta, ennalta sopimatta ja spontaanisti ilmoille kajahti Karjalan kunnailla -laulu. Äiti oli laulanut sitä lukemattomat kerrat yksikseen ja yhdessä ystävien kanssa, karjalaisten tapaamisissa eri puolella Suomea ja nyt tässä bussissa. Jokaiselle bussin kotiseutumatkalaiselle laulu merkitsi omaa, intiimiä muistikuvaa lapsuuden kodista ja perheestä, sen pelloista ja laidunmaista, mutta nyt yhdessä laulettuna myös erottamatonta yhteisöllisyyttä - Laatokan karjalaisuutta.


Äidille tämä oli jo yhdestoista kotiseutumatka ja hän arveli, että se jäisi hänen viimeisekseen. Risto oli ollut äidin kanssa hänen ensimmäisellä kotiseutumatkallaan vuonna 1990 Neuvostoliiton viimeisenä täytenä olemassaolon vuotena juhannuksen alla, ja nyt bussissa he molemmat tiesivät, mitä oli odotettavissa. Talot oli purettu kivijalkaa myöten ja parhaat viljapellot olivat olleet heinällä jo silloin 1990. Nyt ne kasvoivat sekametsäistä vesakkoa, kun taas vähäravinteisemmat isoisä Johanneksen raivaamat suopellot kasvoivat hoitamatonta 50-vuotiasta umpimetsää. Kotikoivu, joka oli vielä 1990 näkynyt harjun töntäreeltä yli koko ympäröivän puuston kauas entisen teollisuusyhteisön peltoja halkovalle maantielle riippaoksineen, oli nyt lähes neljännesvuosisata myöhemmin jo lähes lahonnut muutamaa vihreää alaoksaa lukuun ottamatta.


Maatalousyhteiskunnan ympäröimä Läskelän teollisuustaajama Laatokan pohjukassa oli se lapsuuden viitekehys, joka määritteli Sirkan maailmaa ja jota vasten hän aina peilasi elämää ja teki vertailuja, oli asemapaikkana sitten varhaisnuoruus- ja aikuistumisvuodet evakossa Pohjanmaalla tai siirtotyöläisvuodet Göteborgissa, Ruotsissa tai perheen perustamisen ja paikoilleen asettumisen jälkeinen elämä Kotkan Karhulassa. Vaikka Sirkka oli pakotettu vääryydellä ja väkivalloin lähtemään Karjalasta, Karjala ei lähtenyt hänestä. Päinvastoin, mitä enemmän vuosia Sirkalle kertyi - kun viimeinenkin lapsuudenaikainen ystävä ja sodan nähnyt sukulainen oli yksi toisensa jälkeen saatettu maan multiin eri puolelle Suomea, viimeisenä pikkuveli Lauri tammikuussa 2022 - sitä enemmän hän vietti aikaa Karjalassa, omissa muistoissaan niistä kertoen ja halukkaille muistojen helminauhaa helmi kerrallaan purkaen.









Läskelä


Jänisjärvestä Laatokkaan laskevan Jänisjoen rantamille syntyi 1800-luvun lopulla ja 1900-luvun alussa nopeasti kasvava teollisuusyhdyskuntien sarja. Muista lähitienoista nopeasti erottautuvalle jokilaaksolle ryhdyttiin puuhaamaan omaa itsehallintoa 1900-luvun alkuvuosina. Jokilaaksosta muodostui voimakas puunjalostukseen keskittynyt teollisuuskeskus, jonka ympärille uusi Harlun kunta perustettiin v. 1922 irrottamalla se Sortavalan maalaiskunnan laajoista maa-alueista ja liittämällä siihen myöhemmin vielä lisäalueita Suistamon ja Ruskealan kunnista.


Harlun kunnan aluetta hallitsi Jänisjärvestä Laatokkaan laskeva Jänisjoki, jonka vuolaasti virtaaviin koskiin oli ollut hyvä perustaa teollisuuslaitoksia. Toki Harlun alueella toimi myös lukuisa määrä maanviljelijöitä, mutta teollisuustyöntekijöiden osuus väestöstä oli poikkeuksellisen suuri. Jänisjoen varteen oli perustettu kolme merkittävää tehdasta Hämekosken tehtaat, Leppäkosken tehtaat ja Läskelän tehtaat.


Harlun lähin kaupunki oli Sortavala, ja jos lähestyi Harlua Sortavalan suunnalta, sinne pääsi maitse Sortavalan maalaiskunnan kylien kautta. Hiekkatie polveili metsien ja Laatokan rantojen välissä poiketen välillä syvemmälle sisämaahan Helylän kylän kohdalla ikiaikaisia kulkureittejä noudattaen ja välillä ulottuen Laatokan rantaan Kirjavalahden ja Rautalahden kylien alueella. Etäisyys Sortavalasta Läskelän kylään oli noin 30 kilometriä.


Kesäaikaan matkan saattoi tehdä myös Siro-sisävesihöyrylaivalla saaristoreittiä pitkin Hiidenselälle ja Rautalahteen, josta matka jatkui maanteitse Heinäjoen ja Harlun kylien kautta Leppäkoskelle, pitäjän kunnalliseen ja seurakunnalliseen keskukseen, ja Hämekoskelle sekä sieltä edelleen Suistamolle ja Värtsilään. Rautalahdesta vei toinen tie itään päin ensin Honkakylään, joka oli Sirkan kotikylä ja sitten Läskelään. Läskelästä tie jatkui itään Harlun naapuripitäjään Impilahdelle ja edelleen Salmiin ja Suojärvelle. Suorempi vesireitti Sortavalasta Läskelään oli mahdollista tehdä Voima-laivalla, joka tuli suoraan Läskelän Joensuuhun ja siitä edelleen Läskelän kylään.


Kolmas vaihtoehto matkustaa Harluun oli juna, joka tuli pohjoisesta Ruskealan pitäjän alueen kautta. Rautatie kulki Maaselän risteysasemalta Pirttipohjaan ja edelleen Jänisjärvelle. Täältä pääsi jatkamaan matkaa joko Suistamon kautta Suojärvelle tai etelään Hämekoskelle ja siitä Läskelään, josta rautatie jatkui Impilahden kautta kohti Neuvostoliiton rajaa.


Harlun luonto oli rikasta ja vaihtelevaa Laatokan läheisyydestä johtuen. Pitäjän eteläosa liittyi Laatokan ranta-alueisiin, joissa rantakalliot ja ruohoiset lahdelmat vaihtelivat. Harlun koillisrajalla oli Jänisjärvi, josta Jänisjoki jatkui Läskelän jälkeen Läskelänjoki nimisenä. Joessa oli useita koskia, joista tärkeimmät olivat Hämekoski, Leppäkoski, Läskelänkoski ja Läskelän Joensuun koski. Näiden aluekeskusten lähettyvillä sijaitsivat kylät, joissa harjoitettiin maanviljelystä ja omatarvekarjanhoitoa. Harlun pitäjän luonto oli pienimuotoista, jossa saloseudut, järvet, lammet, vuoret ja kukkulat vaihtelivat. Luonto oli lajirunsasta ja rehevää ja laaksojen pellot olivat kivettömiä ja hedelmällisiä multamaita. Metsässä viihtyivät villeinä monet lehtipuut kuten vaahtera, lehmus ja jalava. Korkeimmat maaston paikat olivat Harlun kylän Pötsövaara ja Kilketti, Rautalahden Piispanvuori ja Joensuun Hiidenvuori.


Harlun pinta-ala oli n. 300 km2 ja sotiin mennessä sen väkiluku oli noussut perustamisvuoden n. 5000 hengestä lähes 8000 henkeen. Harlu ei edustanut vanhaa tyypillistä suomalaista pitäjää, jossa yksi keskuspaikka, kirkonkylä, olisi ollut toiminnan keskus, vaan se koostui Harlusta joka oli Leppäkosken virallinen kylännimi sekä Läskelästä ja Hämekoskesta.


Harlun pitäjän vanhin teollisuusalue oli Läskelä, joka sijaitsi kaakkoon päin Leppäkoskelta ja jonne oli matkaa vain 6 km. Jänisjoki jakoi Läskelän kahteen kyläryhmään, itäiseen ja läntiseen. On kerrottu, että Läskelän kylä ympäristöineen oli luontonsa ja maisemien puolesta ollut ehkä Jänisjoen laakson kaunein kohta koskikuohuineen ja aurinkoisine suvantoineen ja korkeine kuusikkorinteineen.


Sittemmin talot oli rakennettu joen töyräille, kumpujen laelle ja rinnepaikoille. Läskelänkoski 13,4 metrin putouskorkeuksineen oli ollut luonnollinen paikka vesivoimalaitokselle ja puuhiomolle ja paperitehtaalle. Koskenniskan yli oli rakennettu maantiesilta ja sillankorvassa kohosi tehtaan punatiilinen savupiippu. Koskeen oli rakennettu myös uittoränni, jota pitkin tukit uitettiin Läskelän Joensuun sahalle, josta Jänisjoki purkautui Laatokkaan.


Sirkka Tellervo Pieviläinen syntyi toukokuun puolivälissä 16.05.1925 pienviljelijäperheeseen Läskelän Honkakylässä, jonka Savimäki-nimisen rappiotilan hänen isänsä Johannes Pieviläinen oli lunastanut omakseen 1918 vaimonsa Helmi Partisen suvulta. Johannes (Juho) Pieviläinen oli joutunut lähtemään kotoaan jo 13-vuotiaana rengiksi Harluun kartanoon, kun hänen oma isänsä Vasili oli kuollut hänen ollessa vielä hyvin pieni ja hänen äitinsä Riitta oli mennyt uusiin naimisiin Vannisen kanssa. Vannisen perheessä oli Juholla neljä nuorempaa puolisisarusta Eemil ja Hilma, jotka olivat kaksosia sekä Aino ja Impi, eikä perheen talous pystynyt elättämään suurta lapsilaumaa, joten Juhon oli muutettava pois kotoa. Johannes tottui tekemään maataloustöitä ja ajamaan talvisin reellä elintarvikkeita Laatokan toiseen päähän Pietariin myytäväksi.


Johannes oli täyttänyt jo 24 ja Helmi 25, kun Suomi itsenäistyi ja heidän vanhin lapsensa Siiri syntyi juuri ennen itsenäisyysjulistusta 1917 tsaarinvallan viimeisenä päivänä. Viisilapsisen perheen muut lapset ikäjärjestyksessä olivat Sulo 1919, Veikko 1921 ja Lauri 1930.


Johannes, jota nimitettiin yleisesti Juhoksi tai tuttavallisemmin Janneksi, oli tunnettu Honkakylällä uudisrakentajana, joka raivasi lisää peltomaata viljan tuotantoon harjua ympäröiviltä soistuneilta metsäalueilta. Hän oli rakentanut vanhan päärakennuksen tilalle uuden kaksikerroksisen mansardikattoisen hirsitalon vuonna 1928, joka oli maalattu punamullalla. Myös talousrakennukset oli rakennettu uudelleen. Janne raivasi myös uuden tien, joka nousi viistosti jyrkän harjun reunaa talon päärakennukselle. Talossa ei ollut siinä vaiheessa vielä sähköjä, mutta ne vedettiin myöhemmin 1930-luvun lopulla koko Honkakylän alueelle.


Pieviläisen perheen koti sijaitsi Honkakylässä ylhäällä harjun rinteellä ja sitä ympäröivät viljapellot, jotka rajoittuivat pohjoisen puolella Kukkomäkeen ja luoteispuolella alas viettävään rehevään kuusimetsään, jonka siimeksessä välkkyi Kukkolampi. Kukkolampi oli perheen ainoa käyttöveden lähde, kun maatalon pihapiiriin ei kaivoa onnistuttu tekemään saviperäisestä maasta ja mäen korkeudesta johtuen. Lammen vettä käytettiin Pieviläisen perheen talous- ja juomavetenä ja kotieläinten tarpeisiin. Vesi haettiin talvisin jalaskelkalla vetäen ja kesäisin korennolla kantaen perheelle ja kotieläimille. Kukkolammen eteläpäässä oli laskuoja, jota pitkin tulvavedet johdettiin kohti etelän alavampia maita Ruokosuolle, joka oli muokattu laajaksi peltoalueeksi. Perheen tila rajoittui kaakossa Suojeluskunnan ampumarata-alueeseen, joka oli tehty harjun itärinteeseen.


Muut rajanaapurit olivat pohjoispuolella Herman Tynkkysen ja luoteispuolella Antti Parviaisen tilat. Niiden välissä oli Juho Pylkkösen tila ja Juho Patrikaisen tila. Herman Tynkkysen lapset Kauko, Meeri, Mauri ja Lea olivat Sirkan serkkuja Sirkan äidin Helmin puolelta. Kukkolampi oli yhteinen näiden tilojen kanssa ja etelänpuoleinen ranta lehmien juottopaikkoineen kuului Pieviläisen tilaan. Kukkolammesta pohjoiseen nousi Kukkomäki, jossa oli kahden Parviaisen tilat. Kukkomäen takana alempana oli Kanamäki, jossa olivat Mikko Auvisen, Matti Kokon ja Patrikaisten tilat.


Honkakylässä oli useita asuinkeskittymiä, mutta Sirkalle tärkeimmät, ei sukua olevat naapurit, olivat Koikkalaiset, joista Väinö Koikkalaisen tytär Nelli Koikkalainen, jonka perhe asui Koikkalaisen suvun päärakennuksessa, oli Sirkan luokkatoveri ja paras ystävä läpi nuoruusvuosien. Sirkka ja Nelli pitivät yhteyttä aina Nellin kuolemaan asti ja senkin jälkeen Sirkka on pitänyt yhteyttä Nellin tyttäreen Merjaan. Samalla Koikkalaisten asuttamalla alueella olivat Juho Koikkalaisen talo ja Albert Koikkalaisen uudisrakennus sekä Juho Kokon perillisten talo. Koikkalaisen mäen takana pohjoisessa harjanteiden välissä avautui pitkänomainen Tenjärvi, ja sitä pitkin pääsi talvisin hiihtäen pohjoiseen aina Harlun kylään asti.


Pieviläisen talon pihapiiri Kukkolammen rannassa oli koivikkoa ja joukossa oli myös tuomia ja joku mäntykin. Janne-isä piti alueen ja karjalaitumet siistinä leikkaamalla vesakot ja ryteiköt pois joka vuosi. Sodan aikana sotilaatkin ihastelivat kaunista paikkaa ja sanoivat voivansa olla jopa viikon syömättä, jos vain saisivat asua niin kauniilla tilalla. Talo oli harjun huipulla ja viljapellot ja perunapellot sekä kasvimaa levittäytyivät siitä kaakkoon.


Talon pihapiiriin kuuluivat puolitoistakerroksinen mansardikattoinen hirsirakennus, joka oli maalattu itse keitetyllä punamullalla valkoisine oven- ja ikkunanpielineen. Talossa oli betonista valettu osittainen kellarikerros, jossa säilytettiin suolalihaa, voita, maitoa, perunoita, juureksia ja erilaisia hilloja. Navettarakennus, joka sijaitsi alempana pellonreunassa, oli tehty hirsistä ja siihen oli yhdistetty saman katon alle halkoliiteri, vilja-aitta, heinäliiteri, työkaluvarasto ja päädyssä puusee. Nämä kaikki rakennukset oli rakennettu viimeisten kymmenen vuoden aikana ja maalattu punamullalla. Sirkka muisti myös vanhan kotitalon, joka purettiin, kun hän oli ollut kolmen vanha. Talossa oli myös kaksi heinälatoa iso ja pieni. Sauna oli alkuperäinen savusauna, joka ei ollut rannassa vaan pienen metsikön erottamana Kukkolammesta. Talossa oli myös oma riihi.


Läskelässä oli kaksi koulupiiriä itäinen ja läntinen rajanaan Jänisjoki. Länsi-Läskelän koulupiiri muodostettiin, kun Jänisjoen länsirannalla sijainneiden tehtaiden tuotantoa lisättiin ja kaikki oppilaat eivät mahtuneet enää Läskelän alkuperäiseen kouluun, josta muodostettiin ItäLäskelän koulupiiri. Suomeen 1921 säädetyn oppivelvollisuuslain myötä Länsi-Läskelän koulu rakennettiin keskeiselle liikenteen solmupaikalle. Koulu sijaitsi kallioisella mäellä ja sen alapuolella oli ratapiha ja koulun piha-alueen aidan takana kulki Impilahden itään vievä valtamaantie. Koulun lähituntumassa olivat Läskelän paperitehdas koskineen ja Laatokan laivaranta. Koulun luoteispuolelle levittäytyi viljelty entinen kuivattu suomaa, Rukosuo, joka oli Läskelän tehtaan omistuksessa.


Länsi-Läskelän koulu oli tyypillinen kolmen opettajan koulu ja sen varsinaisina opettajina, sen perustamisesta lähtien aina sodan alkamiseen asti, toimivat johtajaopettaja Juhana Räty ja hänen vaimonsa Hilda Räty ja nuorempi opettaja Anna Harjunen, joka oli Sirkan luokanopettaja. Juhana Räty oli innokas urheilumies, joka hiihtoretkillään poikkesi silloin tällöin myös Pieviläisen tilalla. Kun Helmi-äiti oli nähnyt tuvan ikkunasta pitkin peltolatua lähestyvän opettajan, oli hän käskenyt Sirkkaa kiireesti hakemaan Silvennoisen kaupasta rinkeliä kahvikupin särpimeksi. Sirkan kotona toki leivottiin pullaa kerran viikossa lauantaina, mutta siitä ei yleensä riittänyt koko viikoksi viisilapsisen perheen tarpeisiin, vaan vierasvarat jouduttiin hätätilanteessa noutamaan lähikaupasta.


Kysyttäessä Sirkalta, miksi johtajaopettaja poikkesi silloin tällöin hiihtolenkeillään juuri Pieviläisen talossa, ei hän siihen varsinaista syytä tiennyt kuin sen, että Sirkka oli ollut koulussaan ikäluokkansa paras hiihtäjätyttö, joka oli aina lähetetty koulujen välisiin hiihtokilpailuihin edustamaan Länsi-Läskelää. Toinen syy oli varmaan Sirkan isoveli Veikko, joka oli myös innokas urheilija, ja joka oli edustanut paikallista urheiluseuraa Läskelän Rientoa alueellisissa painikilpailuissa, kuten vanhin veli Sulokin. Aika usein pojat olivat ottaneet mittaa toisistaan tuvan lattialla ja vaikka Veikko oli nuorempi, oli hän ketterämpi ja sai useimmiten selätettyä isoveljensä leikkimielisissä painiotteluissa.


Sirkka on kertonut muistavansa tapauksen miehuuskokeesta, jossa Sulo oli lyönyt vetoa pikkuveljensä kanssa, ettei tämä uskaltaisi niellä elävää kastematoa ja sanonut maksavansa Veikolle kymmenen markkaa siitä, jos tämä uskaltaisi. Veikko oli käynyt kaivamassa kastemadon navetan takaa lantakasasta ja vienyt sen Sulolle ja nielaissut sen kokonaisena, mutta Sulo ei ollut koskaan maksanut häviämäänsä vetoa.


Veikko oli muutenkin ollut rohkea ja pelkäämätön nuori mies. Kun johtajaopettaja Räty rakennutti Läskelä Oy:n paperitehtaan ja Harlun Urheilijoiden toimeksiannosta hyppyrimäen Palokunnanmäen rinteeseen tehtaan konttoristi Otto Timosen aloitteesta, Veikko oli ensimmäisiä halukkaita aloittamaan mäenlaskun harrastuksen Läskelässä. Opettaja Räty oli hankkinut Sortavalasta mäkisuksia koulunsa oppilaille ja kun taidot kehittyivät, pojat osallistuivat mäkihyppykilpailuihin Sortavalan isosta hyppyrimäestä. Sortavalan opettajaseminaari oli historiatietojen mukaan järjestänyt Suomen ensimmäiset mäkihyppykilpailut 1.4.1885 seminaarin oppilaille Sortavalan ensimmäisestä hyppyrimäestä, joka oli ollut pitkälti luonnonmäki.


Puunjalostusyhtiö Läskelä Oy oli keskeisessä roolissa yhteiskunnan eri palvelujen tarjoamisessa. Tehdas oli järjestänyt terveydenhoidon ja lääkintähuollon muillekin kuin tehtaan henkilöstölle. Koululääkärin toimi perustettiin Harlun kuntaan jo 1930-luvulla ja tehtaan henkilökunnan käytössä olivat saunat, pesutuvat ja mankelit. Läskelä Oy mahdollisti tehdastyön ja maatalouden rinnakkaisina elinkeinoina tarjoamalla Ruokosuon pelloilta palstoja myös kyläläisille tehtaan omien viljelyiden ohella. Läskelä Oy:llä oli viljeltyjen peltojen lisäksi 100 lehmän navetta. Paitsi yhtiön maatalous myös metsät lisäsivät työmahdollisuuksia ja tuottivat tehtaan piiriin kuuluville kuluttajille monenlaisia edullisesti ostettavia hyödykkeitä. Myös paikalliset maanviljelijät saivat kaiken omista talouksista ylijäävän tuotannon helposti myydyksi tehtaan henkilöstölle.









Lapsuuden arkea


Kuinka paljon ihminen voi muistaa ensimmäisistä elinvuosistaan, varhaislapsuuden tapahtumista, jos elämä oli ollut arkista ahertamista ilman suuria arjen mullistuksia? Olivatko varhaisimmat muistot oikeita, vai oliko ne liitetty lapsen muistijälkeen jälkeenpäin vanhempien tai isompien sisarusten kertomina? Jos ei ollut paljon valokuvia tai edes kirjeitä - päiväkirjoista puhumattakaan, niin mitä jäi jäljelle?


Onnen tunne ja turvallisuus, kokemus siitä, että se oli sitä oikeaa elämää, jossa vuodenkierto noudatti kasvi- ja eläinkunnan alati jatkuvaa rytmiä: kyntöä, äestystä, viljelyä, sadonkorjuuta, säilöntää, varastointia, esille ottamista ja tarjolle laittamista. Sirkan varhaislapsuus 1920-luku oli ollut onnentäyttymyksen, mutta kovan työnteon aikaa.


Sirkan ensimmäisiä muistoja lapsuudesta oli, kun hän oli hukannut tuttinsa ja itkeskeli sitä pellonreunassa muun talonväen ollessa arkiaskareissaan. Ei iso tyttö tuttia tarvitse, oli häntä nuhdeltu, mutta mikään ei ollut auttanut, vaan etsimistä jatkettiin, kunnes tutti oli löytynyt kannon päältä nököttämässä. Leluja ei Sirkalla juuri ollut, ainoastaan yksi puinen pyörillä kulkeva kana, josta oli tullut Sirkan rakkain esine, kun tutista oli luovuttu. Sirkalla oli kaksi lempipaikkaa, jossa hän viihtyi leikeissään, ulkona iso kivi ja sisällä verholla eristetty uunin panko, uunin päällä. Uuni oli punertavaksi maalattu tiiliuuni, jonka isä maalasi kerran vuodessa.


Ensimmäisiä selkeitä muistoja Sirkan varhaislapsuudesta oli pikkuveli Laurin syntymä. Olihan Sirkalle kerrottu, että äiti odotti lasta ja näkyihän se loppuvaiheessa päällepäinkin. Äiti ei ollut voinut osallistua enää kaikkiin kotitöihin ja apua hänelle tarjosi Siiri-sisko, joka oli kolmetoistavuotias koulun viimeisen luokan oppilas. Oli juuri satanut ensilumen marraskuun 10. päivänä ja Sirkalle oli luvattu, että hän pääsisi isoveljiensä kanssa laskemaan kelkalla mäkeä. Kun Sirkka oli aamulla herännyt, hän oli nähnyt äitinsä sylissä tiukasti kapaloidun pikkuveljensä ensi kertaa. Lauri oli syntynyt neljältä aamulla perheen saunassa. Sirkka itse oli syntynyt toukokuun 16. päivä neljän aikaan myös, mutta iltapäivällä.


Äiti hoiti kotonaan viittä lasta, kun isä kävi päivät töissä paperitehtaassa. Äiti piti lapsiaan sylissä, mutta isä ei pitänyt saatikka leikkinyt lasten kanssa koskaan. Sirkka ei myöskään uskaltanut mennä isän syliin, kun tämä oli työpäivän jälkeen väsynyt ja halusi lukea päivän lehtiä. Isä kantoi kuitenkin Sirkan aina saunaan ja Sirkka pelkäsi, kun isä pesi hänen hiuksensa kovakouraisesti jynssäten. Sirkasta oli kiva istua äidin sylissä ja kammata tämän tukkaa ja rapsuttaa hilsettä päänahasta. Äitikin rapsutti Sirkan päätä, jos hän oli pannut päänsä tämän syliin. Lapset osallistuivat maatalon töihin pienestä pitäen. Sirkan tehtävänä oli tiskata ja kun hän oli seitsemänvuotiaana leikkimässä pihalla, huuteli äiti usein jo tiskaamaan.


Pieviläisen tilalla oli kaksi lehmää Palmu ja Hertta, jotka olivat kuin perheen jäseniä. Tilalla kasvatettiin myös porsaita ja perheellä oli lemmikkinä naaraskissa Liisa, joka teki pennut joka kevät. Hevosesta, jota Sirkka oli pienenä tyttönä nimittänyt isoksi kissaksi, oli luovuttu jo aiemmin, ja myöhemmin isä-Janne oli palkannut työmiehen hevosineen pellonraivaamiseen ja auttamaan maataloustöissä kiireimmiksi kevät- ja kesäajoiksi.


Palmu ja Hertta viettivät talvet navetassa, joka oli riihen jatkeella ja jonne kesällä kasvatettua ja ladossa kuivattua heinää tuotiin aina tarpeen mukaan perheen kahdesta ladosta. Lehmien tärkein tehtävä oli tuottaa maitoa ja vasikoita perheelle. Molemmat lehmät lypsettiin käsin sekä aamuvarhaisella ja illansuussa niin että vuorokaudessa kertyi yhteensä viitisenkymmentä litraa maitoa, kesällä enemmän talvella vähemmän. Loppukesällä lehmille tuotiin sonni, joka astui ne niiden tultua kiimaan. Lehmät synnyttivät vasikat seuraavana keväänä 9 kuukautta siitoksesta. Vasikoita kasvatettiin alkutalveen, jonka jälkeen ne teurastettiin ja lihat laitettiin suolaan talvea varten. Teurastetuista vasikoista hyödynnettiin kaikki syötävät ruumin osat keuhkoja lukuun ottamatta, kuten kaikki sisäelimet, veri ja sorkat.


Lypsetyn maidon, tinkimaidon, jatkokäsittelyä varten jokaisessa talossa oli käsikäyttöinen separaattori, jota pystysuuntaisesta kammesta veivaamalla saatiin keskipakoisvoiman avulla erotettua maitorasva kurrista. Kurri eli rasvaton maito tuli ulos separaattorin kehältä ja kerma nousi separaattorin keskeltä, kun molemmille oli omat putkensa. Sirkan kotona oli ruotsalainen Alfa Lavalin valmistama separaattori.


Kermaa ei yleensä käytetty sellaisenaan kuin kahvin sekaan, koska valtaosa siitä kirnuttiin voiksi. Kirnu oli puusta tehty lieriömäinen korkea astia, jossa oli puinen mäntä, jota ylös ja alas nostelemalla ja painelemalla saatiin kerma vatkautumaan kiinteään muotoon voiksi. Männässä oli reiät, joista kirnumaito pääsi purkautumaan, niin että jäljelle jäi kiinteämuotoinen voi. Säilymisen parantamiseksi voihin lisättiin aina suolaa. Kurri käytettiin ruokajuomana ja sitä annettiin myös vasikoille ja sioille.


Sirkan kotona ei ollut radiota tai mitään muutakaan maatalouselämää häiritsevää teknistä laitetta, kuten puhelinta. Koko Honkakylässä oli vain kaksi radiota ja puhelimia oli ainoastaan tehtaassa ja kunnan virastossa ja tärkeillä henkilöillä kuten tehtaan johtajien kotona. Kaappikello raksutti tuvan seinällä ja sen lisäksi kodin äänimaailmaan kuuluivat monet maatalousyhteisön äänet, kuten separaattorin vaihdelaatikon aiheuttama ujellus tai kilahdus, kun voi alkoi olla valmista. Saattoivat siihen kuulua myös huokaukset ja itsekseen lausutut toteamukset, jotka Sirkka pikkutyttönä poimi äitinsä huulilta, kun päiväuni ei enää isompana ollut tullut silmään.


Jos karjanhoito ja lypsytoimet toistuivatkin samanlaisina viikosta toiseen, oli kotitöissä päiväkohtaisia eroja riippuen viikonpäivistä, eivätkä viikotkaan olleet keskenään samanlaisia. Perheen naisväellä oli siivouspäivää, pyykinpesupäivää, leivontapäivää, vaatteiden ja liinavaatteiden silitys- ja mankelointipäivää. Ainoastaan sunnuntai oli lepopäivä, jolloin hoidettiin vain välttämättömät tehtävät kuten karjanhoito ja ruoanlaitto. Arkipäivistä poiketen sunnuntaisin isä keitti aamukahvin, kun äiti oli mennyt jo aamulypsylle.


Pyykinpesupäivä oli raskas rupeama varsinkin talvella, kun pesuvesi jouduttiin vetämään lammesta ylös taloon isolla jalaskelkalla. Jokaisessa talossa oli suuri valurautainen pyykkipata, joka nostettiin puuhellalle lämpiämään heti aamulypsyn jälkeen. Pyykit oltiin laitettu likoamaan jo edellisenä päivänä. Pyykit pestiin puisessa saavissa, ja siihen käytettiin itse tehtyä saippuaa. Peseminen tapahtui joko nyrkkipyykillä tai pyykkilaudalla, joka nojasi saavin reunaa vasten. Pyykkilauta oli puuraameihin asennettu poimutettu lasi- tai galvanoitu peltilevy, jota vasten pestävät vaatteet hangattiin käsin. Valkopyykit kuten lakanat keitettiin padassa ja käytettiin sen jälkeen lipeävedessä. Veden keittäminen avonaisessa padassa tuotti paljon höyryä niin että koko tupa oli pyykkipäivänä kuin huonosti lämmitetty sauna. Pesun jälkeen pyykit huuhdottiin Kukkolammessa ja talvisin lampeen tehdyssä avannossa.


Kesäaikaan pyykinpesu oli helpompaa, kun pyykkipata voitiin viedä Kukkolammen rantaan, ja sytyttää tuli padan alle, eikä vettä tarvinnut kantaa korennolla tupaan asti. Huuhtelu voitiin tehdä suoraan lammessa ja kiertää pyykeistä valuva ylimääräinen vesi suoraan maahan. Pyykit voitiin myös ripustaa ulos kuivumaan, mikä ei aina ollut mahdollista varsinkaan talvipakkasilla, kun pyykit jouduttiin ripustamaan tupaan seinästä seinään vedetyille naruille.


Kun pyykit olivat kuivuneet, ne silitettiin valurautaisella silitysraudalla, joka kuumennettiin nostamalla se keittiön puuhellan terästason päälle lämpiämään. Painava silitysrauta varasi itseensä lämpöä, mutta valtaosan silitysajasta se oli joko liian kuuma tai liian kylmä, joten sitä jouduttiin laittamaan vähän väliä hellalle kuumenemaan.


Lakanoita mankeloitiin käsin siten, että kun ne oli viikattu, ne kierrettiin tiukasti puisen pyöreän mankelipuun ympärille. Mankelointialustana toimi tuvan pöytä, jota vasten mankelipuuta rullattiin puisella laudalla, jossa oli kahva toista kättä varten toisen käden painaessa lautaa puun ympäri kierrettyä mankeloitavaa lakanaa vasten.


Lauantai oli yleensä leipomispäivä. Jauhot oli saatu oman kylän myllystä itse kasvatetusta viljasta. Sirkan kotona kasvatettiin ruista, vehnää ja kauraa. Kaura meni pääosin eläimille rehuksi, mutta rukiista tehtiin ruisleipää ja vehnästä leivottiin pullapitkoja. Tuvassa oli iso seitsemän leivän leivinuuni, joka lämmitettiin haloilla. Uunin lämmittämiseen tarvittiin kaksi – kolme pesällistä metrisiä koivuhalkoja. Leivinuunin lämmitys aloitettiin heti aamulla herätessä, koska sen lämpiäminen kesti 6 – 8 tuntia. Leivinuunin takaosasta lähti savuhormi, jonka nieluun työnnettiin hiilet, kun uuni oli saatu lämmitettyä riittävän kuumaksi. Uunin pohjan puhdistukseen käytettiin veteen kastettua tuoretta mäntyhavuluutaa, ja samalla saatiin testattua, milloin uunin lämpötila oli sopiva paistoon. Paistaminen tapahtui tulipesässä.


Ruisleivän valmistus aloitettiin jo leivontaa edeltävän päivän aamuna tekemällä taikina puiseen taikinakiuluun, jossa säilytettiin taikinajuurta, joka oli edellisestä leivontakerrasta jäänyttä kovettunutta taikinaa. Taikinajuurta käytettiin hiivan tavoin taikinan kohottamiseen käymisprosessissa, josta tuli leivän hapan maku. Leivontakiuluun lisättiin vettä ja ruisjauhoja sekä suolaa mausteeksi ja sekoitettiin härkimellä, kunnes taikina oli vellimäistä. Härkin oli männyn latvuksesta tehty sekoitin, jossa oksat oli katkaistu lyhyiksi tapeiksi ja keskimmäinen pidempi runkovarsi toimi kädensijana. Valmis taikina jätettiin vuorokaudeksi lämpimään paikkaan, kuten uunin pankolle, tekeytymään, kunnes se seuraavan päivän iltapäivällä otettiin alustukseen. Leivät alustettiin keittiön pöydällä ja jätettiin 1-2 tunniksi kohoamaan ennen uuniin laittoa. Koska uuni oli syvä ja kuuma, leipien laittoon uuniin ja niiden poistoon uunista tarvittiin pitkävartinen puinen leipälapio.


Pullat leivottiin samaan tapaan kuin nykyisinkin. Pullataikinan alustus ja leivonta tehtiin ruisleivän paiston yhteydessä samana päivänä kuitenkin niin, että ensiksi paistettiin pullat ja sitten leivät vähän matalammassa lämmössä. Pullan kohottamiseen tarvittava leivinhiiva oli yleinen siirtomaatavarakaupasta saatava hyödyke, jota Alko oli alkanut valmistaa Suomessa jo 1800-luvun lopussa.


Koska Karjalassa oltiin, karjalanpiirakat olivat myös oleellinen osa itse valmistettua ruokaa. Niihin käytettiin ruisjauhoja ja täytteeksi laitettiin perunaa tai riisiä. Karjalan piirakat vaativat kuuman uunin kypsyäkseen, joten ne laitettiin aina ensimmäiseksi paistumaan ruisleipien kanssa. Karjalanpiirakoiden alustaminen oli työlästä, kun taikina piti kaulita hyvin ohueksi kakkaraksi ennen täytteen laittoa ja reunojen rypytystä. Pienempänä Sirkka saattoi aamulla herätä tuoreen pullan tuoksuun, kun äiti yleensä oli aloittanut leipomisen jo ennen aamulypsyä.


Leivinuuni varastoi lämpöä pitkäksi aikaa ja oli tavallista, että leivontapäivään kuului myös pataruuan valmistaminen samalla kertaa, kun uuni oli saatu lämmitettyä. Karjalan paisti oli perinteinen uunissa valmistettava ruoka ja siihen tarvittavat ainekset saatiin omasta takaa suolaa lukuun ottamatta, joka oli siirtomaatavarakaupan tuote. Perunat haettiin talvella perunakellarista, joka oli talon alakerrassa ja loppukesällä suoraan pellolta, kun taas liha oli jouluksi teurastettua sianlihaa ja omista vasikoista saatua naudanlihaa, jota säilytettiin suolattuna puupytyssä kellarissa. Naudanlihaa ja sianlihaa käytettiin karjalanpaistiin, kun taas lanttukukko valmistettiin perunasta, lantusta ja läskistä. Jälkiruokana oli usein uunipuuro, joka nautittiin maidon kanssa.


Perhe kasvatti itse syöttöporsaan joka vuosi hankkimalla vierotusikäisen pikkupossun keväällä juuttisäkissä markkinoilta, jossa myytiin Rakkolan ja Raudun porsaita. Perheellä oli tapana päästää pikkupossu ensiksi sisään tupaan, jossa se sai juoksennella vapaasti, kunnes se muutaman päivän jälkeen vietiin navettaan omaan karsinaan kasvamaan. Kanoja ei perheessä haluttu pitää, koska ne olisivat vaatineet oman kanalan ja ne koettiin muutenkin siivottomiksi ja tauteja levittäviksi kotieläimiksi.


Jos perusruoka, joka useimmiten oli sianlihakastiketta ja keitettyjä perunoita, oli välttämätön energian ja kasvun lähde, niin välipaloista tai muista herkuista ei ollut Sirkan lapsuudessa kuultukaan. Tehdastyöaamuina Helmi-äiti teki Janne-isälle eväsleivät, joiden päälle laitettiin voita ja läskiä. Juomaksi laitettiin lasipulloon maitoa, joka saatettiin pistää villasukan sisään, että se pysyisi kylmempänä varsinkin kesällä. Joskus, kun eväsleivät eivät olleet syystä tai toisesta ehtineet mukaan, Sirkka lähetettiin tehtaaseen viemään isälle eväät lounasaikaan ja silloin Janne-isä osti joskus Sirkalle limonadipullon, joita myytiin tehtaan konttorilla. Näin saattoi käydä, jos ei muulloin, niin palkkapäivänä.


Kahvi ja pulla olivat ainoat nautintoaineet, joita perheen viikkorytmiin kuuluivat varsinkin sunnuntaisin, kun tuoretta pullaa oli vielä tarjolla lauantaisen leivontapäivän jäljiltä. Kahvi oli siirtomaatavaratuote, jota ostettiin paperipusseissa vihreinä raakapapuina. Kahvipavut paahdettiin hellalla sitä varten tarkoitetulla peltisellä kasarityyppisellä umpinaisella prännärillä. Kahvia paahdettiin yleensä vain kulloistakin kahvihetkeä varten tarvittava määrä. Prännärin kannessa oli saranoitu luukku, joka käännettiin sivuun täyttöä ja tyhjennystä varten. Prännärissä oli myös kannesta laakeroitu veivattava sekoitin, jonka kampea vaakasuuntaan kiertämällä saatiin papuja sekoittamalla tasaisempi paahto. Luukkua raottamalla voitiin todeta, milloin pavut olivat sopivan ruskeiksi paahtuneita, jolloin ne voitiin kaataa käsikäyttöiseen kahvimyllyyn. 1930-luvulla kaupoista oli saatavilla enenevässä määrin myös valmiiksi paahdettuja kahvipapuja, jotka olivat tasalaatuisempia kuin itse paahdetut pavut. Niiden säilymisaika oli kuitenkin lyhyempi kuin raakapapujen, joten kaupan pakkauksiin alettiin leimata pakkauspäivä.

